16 Go nyakega badiši ba bantši ka phuthegong ya Bokriste, gomme bao ba tlago go dira mošomo wo nakong e tlago ba swanetše go tlwaetšwa ka mehla. Paulo o boletše mokgwa wo o ka latelwago ge re tlwaetša ba bangwe. O boditše Timotheo gore: “Wena ngwanaka, dula o hwetša matla bothong bjo bogolo bja Modimo bjo bo tlišwago ke go ba boteeng le Kriste Jesu, gomme dilo tše o di kwelego go nna tšeo di ilego tša thekgwa ke dihlatse tše dintši, dilo tšeo o di gafele banna ba botegago, bao le bona ba tlago go swanelegela gabotse go ruta ba bangwe.” (2 Tim. 2:1, 2) Timotheo o ile a kgona go ithuta dilo tše dintši ka go šoma le moapostola yo yo a bego a godile. Ka morago o ile a diriša seo a ithutilego sona go Paulo bodireding bja gagwe le dikarolong tše dingwe tša tirelo e kgethwa.—2 Tim. 3:10-12.